|  |  |
| --- | --- |
|  |  |

**Keskkonnamõju hindamise algatamata jätmise otsus Muratsi sadama rekonstrueerimiseks.**

Keskkonnaametis on menetluses Lääne-Saare Vallavalitsuse (registrikood 75038977) vee erikasutusloa taotlus (edaspidi *taotlus*) Muratsi sadama süvendamiseks mahus kuni 1560 m3 ning kaide ja kaldakindlustuse ehitamiseks, mille käigus paigutatakse veekogu põhja pinnast ning uputatakse tahkeid aineid mahus 480 m3. Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem põhja pinnase paigaldamine ja p-i 7 kohaselt, kui uputatakse tahkeid aineid veekogusse.

Vastavalt veeseaduse § 9 lg-le 5 annab vee erikasutusloa Keskkonnaamet. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 6 lg 2 p-i 18 ja lg-e 3, KeHJS § 6 lg-e 4 alusel kehtestatud Vabariigi Valitsuse 29.08.2005. a määruse nr 224 „Tegevusvaldkondade, mille korral tuleb kaaluda keskkonnamõju hindamise algatamise vajalikkust, täpsustatud loetelu“ (edaspidi *määrus 224*) § 11 p 7 ning KeHJS § 11 lg-te 2 ja 4 kohaselt annab Keskkonnaamet otsustajana eelhinnangu selle kohta, kas kavandatav tegevus võib eeldatavalt kaasa tuua olulise keskkonnamõju või mitte ning otsustab keskkonnamõju hindamise algatamise vajalikkuse üle. KeHJS § 9 kohaselt on otsustaja tegevusloa andja. Seega on Keskkonnaamet otsustajaks KeHJS tähenduses.

**I EELHINNANG:**

Kavandatava tegevuse keskkonnamõju olulisuse eelhinnang on antud lähtudes KeHJS § 6 lg 3 kriteeriumitest:

**1. Tegevuse ala ja selle lähiümbruse keskkonnatingimused**

* 1. **Maakasutus**

Rekonstrueeritav Muratsi sadam (edaspidi *sadam*) paikneb Muratsi sadama maaüksusel (katastriüksuse tunnus 27003:003:0674), Muratsi külas, Lääne-Saare vallas, Saare maakonnas. Muratsi lahe suue asub sadamast 2 km kaugusel edelas. Sadam on otsustatud rekonstrueerida kohaliku tähtsusega kala- ja huvisadamaks. Praegune Muratsi sadam koosneb kahest eraldi akvatooriumist, mis avanevad Muratsi lahte kagu suunas. Sadam on aktiivses kasutuses kohalike kutseliste- ja harrastuskalurite poolt.

* 1. **Alal esinevad loodusvarad, nende omadused ja taastumisvõime ning loodus­keskkonna vastupanuvõime**

Sadama kinnistul ja akvatooriumis ei esine loodusvarasid kasutataval kujul.

* 1. **Märgalade, randade ja kallaste, pinnavormide, metsade, kaitstavate loodus­objektide, sealhulgas Natura 2000 võrgustiku alade vastupanuvõime**

Sadama kinnistu ja muulid piirnevad vahetult Kasti lahe hoiualaga, mis on kaitse alla võetud Vabariigi Valitsuse 27.07.2006 määrusega nr 176 „Hoiualade kaitse alla võtmine Saare maakonnas“. Kasti lahe hoiuala, mille kaitse-eesmärk on nõukogu direktiivi 92/43/EMÜ I lisas nimetatud elupaigatüüpide ja nõukogu direktiivi 79/409/EMÜ I lisas nimetatud linnuliikide ning I lisas nimetamata rändlinnuliikide elupaikade kaitse. Sadamaala piirneb elupaigatüübiga liivased ja mudased pagurannad (1140). Keskkonnaregistri andmetel kaitstavaid linnuliike sadamaalal ja selle vahetus ümbruses registreeritud ei ole.

**1.4 Alad, kus õigusaktidega kehtestatud nõudeid on ületatud**

Kavandatava tegevuse maa-ala piires puuduvad teadaolevalt sellised alad, kus õigusaktidega kehtestatud nõudeid on ületatud.

* 1. **Maareformi seaduse tähenduses tiheasutusega alade ning ajaloo-, kultuuri- või arheoloogilise väärtusega alade vastupanuvõime**

Kõnealune sadam asub Muratsi küla servas ning piirneb loodest ja läänest Muratsi külaga ja ülejäänud osas Muratsi lahega. Lähimad elamud asuvad sadamast 200 - 300 m kaugusel. Sadama võimalikus mõjupiirkonnas (vähemalt 1000 m raadiuses) ei asu ajaloo- kultuuri- või arheoloogilise väärtusega objekte.

**2. Tegevuse iseloom, kaasa arvatud selle tehnoloogiline tase**

Vee erikasutusega seotud tegevuseks on sadama süvendamine mahus 1560 m3 ja kaide ja kaldakindlustuse ehitamine, mille käigus vette paigaldatava pinnase ja tahkete ainete (betoon, teraskonstruktsioonid, kivid jne) uputamise maksimaalne maht on 480 m3. Süvendatud pinnas paigutatakse sadama kinnistule. Vee erikasutuse piirkonna koordinaadid on:

1. X 6455262,5 Y 416320,1
2. X 6455298,6 Y 416349,1
3. X 6455226,6 Y 416366,9
4. X 6455274,4 Y 416399,7

**2.1 Loodusvarade kasutamine**

Sadama ehitamise käigus toimub vee erikasutus, selle kirjeldus (sh materjalide kasutus) on antud eelmises punktis.

**2.2 Jäätme- ja energiamahukus**

Vee erikasutusega seotud tööde käigus tekkivaid jäätmeid käideldakse jäätmeseaduses sätestatud korras. Vee erikasutusega seotud töödega seoses ei teki oluliselt jäätmeid.

**2.3. Lähipiirkonna teised tegevused**

Sadama ehitamine toimub hajaasustusalal, lähipiirkonnas olulist majandustegevust ei toimu. Sadama vahetus ümbruses (vähemalt 1000 m raadiuses) teisi sadamaid ei ole.

**3. Tegevusega kaasnevatest tagajärjed**

* 1. **Vesi ja pinnas**

Esitatud taotluse kohaselt tehakse vee erikasutusega seotud töid olemasolevas sadamas. Süvendatav pinnas koosneb suures osas mudast ja kivisegusest liivast ning sisaldab seetõttu peeneid osi. Tulenevalt eeltoodust võib pinnase süvendamisel tekkida sadama piirkonnas oluliselt suuremal määral heljumit, kui seda on looduslik foon, see omakorda aga võib mõjutada kalu kudeperioodil. Kuigi olulisi koelmualasit piirkonnas kaardistatud ei ole tuleks siiski hoiduda veesiseste tööde tegemisest kalade massilisel kudeajal 15 aprillist kuni 15. maini. Arvestades, et tegemist on ajaloolise sadamapiirkonnaga ning asjaoluga, et piirkonna veekogu põhjaelustik on liigivaene ei ole ette näha olulist mõju veekogu põhjaelustikule.

Keskkonnaametile teadaolevalt ei ole nimetatud piirkonnas ja selle läheduses toimunud olulisi reostusi, mistõttu võib järeldada, et süvendatava pinnase saastetunnused pole olulised või puuduvad. See omakorda ei sea erinõudeid süvendatud pinnase käitlemiseks.

Kuna kaide ja kaldakindlustuse rekonstrueerimine toimub vahetult rannas ning piirkonnas, mis on aastakümneid olnud tugeva inimtegevuse mõju all ei kaasne rekonstrueerimistöödega olulist negatiivset mõju veekeskkonnal. Samuti ei ole kai rekonstrueerimisega seoses ette näha olulisi muutusi rannikumeres väljakujunenud tingimustele setete liikumise osas. Tulenevalt eeltoodust ei tekita kai rekonstrueerimise käigus toimuv tahkete ainete uputamine vette olulist mõju rannalähedasel alal hüdrodünaamilisele režiimile, mis omakorda võiks põhjustada ümberkaudsete randade olulisi muutusi.

Vee erikasutusega seotud tööd on kokkuvõttes lokaalsed ning lühiajalised (1-3 kuud). Arvestades tööde väikest mahtu ning lokaalset mõju puudub vajadus vee erikasutuse aegse ja - järgse seire teostamiseks.

* 1. **Õhu saastatus**

Sadama ehitamise käigus toimuv vee erikasutus ei põhjusta olulisi muutusi õhukvaliteedi osas antud piirkonnas. Vähene mõju ümbritsevale keskkonnale võib avalduda eelkõige ehitamisel ja ekspluatatsioonil mõningase õhusaaste (ehitustehnika, sõiduautod, ala teenindav tehnika heitgaasid) näol, kuid see mõju ei ole oluline.

* 1. **Jäätmeteke**

Vee erikasutusega seotud tööde käigus tekkivaid jäätmeid käideldakse jäätmeseaduses sätestatud korras.

**3.4. Müra**

Tegevusega võib kaasneda müra, kuid eeldatavalt ei ületa müratase kinnistu piiril sätestatud piirmäärasid müra osas, mistõttu pole müra mõju piirkonna elanikele oluline.

Kuigi töid teostatakse valdavas osas sadamaalal (väljapool Kasti lahe hoiuala),  võib süvendus- ja ehitustöödega kaasnev müra ja heljumi teke põhjustada häiringuid piirkonnas pesitsevatele linnuliikidele. Lähtuvalt linnustikust oleks soovitatav vee erikasutusega seotud töid vältida lindude pesitsuse kõrgperioodil 15. aprillist kuni 15. juunini.

**3.5. Vibratsioon**

Eeldatavalt ei kaasne tegevusega vibratsiooni, mis põhjustaks olulisi muutusi antud piirkonnas.

**3.5. Valgus, soojus, kiirgus ja lõhn**

Valguse, soojuse, kiirguse ja lõhna reostust vee erikasutuse käigus ümbruskonnale ei kaasne.

**4. Tegevusega kaasnevate avariiolukordade esinemise võimalikkus**

Sadama ehitamise puhul on avariiolukordade teke võimalik peamiselt veekogusse pinnase paigaldamisega seotud tegevuste käigus. Nimetatud töö käigus on teoreetilisteks võimalusteks kasutatava tehnikaga toimuv avarii: kokkupõrge, kütuse ja õli leke, tulekahju. Nimetatud sündmuste esinemise tõenäosus on suhteliselt väike, sest üldine liiklus piirkonnas on väike. Eeldus heast koostööst ja ladusast info liikumisest töödel osalevate inimeste vahel ning töökorras tehnika kasutamisest aitab vähendada kõikvõimalikke avariisid ja nendest tulenevat kahjulikku mõju. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine.

**5. Kavandatava tegevuse eeldatavast mõjust Natura 2000 võrgustiku alale**

Sadamaala piirneb elupaigatüübiga liivased ja mudaste pagurannad (1140) mistõttu tuleb vee erikasutusega seotud töid vältida tugevate (üle 10 m/s) põhja- ja läänekaare tuultega, et vältida setete ja heljumi kandumist sadamaga piirnevale kaitsealusele mere-elupaigatüübile. Vastavalt looduskaitseseaduse § 32 lg-le 2 on hoiualal keelatud nende elupaikade ja kasvukohtade hävitamine ja kahjustamine, mille kaitseks hoiuala moodustati ning kaitstavate liikide oluline häirimine, samuti tegevus, mis seab ohtu elupaikade, kasvukohtade ja kaitstavate liikide soodsa seisundi. Vajalik piirang kehtestatakse vee erikasutusloas.

**5.1. Kavandatava tegevuse eeldatav mõju mõnele muule kaitstavale loodusobjektile**

Vee erikasutuse piirkonna lähiümbruses vähemalt 1000 m raadiuses puuduvad muud kaitstavad loodusobjektid. Seega ei ohusta nimetatud tööd kaitstavaid loodusobjekte.

**6. KeHJS § 6 lg 3 punktides 1–41 nimetatuga kaasneva mõju suurus, ruumiline ulatus, kestus, sagedust ja pöörduvus, toime, kumulatiivsus ja piiriülene mõju ning mõju ilmnemise tõenäosus**

Keskkonnaameti hinnangul puudub kavandataval tegevusel oluline keskkonnamõju, kuna:

1. - kavandatav tegevus ei mõjuta kaitsealasid, kaitstavate liikide elupaikasid ega Natura 2000 võrgustiku alasid juhul võetakse kasutusele keskkonnamõju vähendavad ja vältivad meetmed;

- eelhindamise tulemusena selgus, et taotletava tegevuse tulemusel ei teki olulist mõju veekeskkonnale sh merepõhja elustikule, kalastikule ja linnustikule juhul vee erikasutusega seotud töid ei tehta kalade kudeajal ja lindude pesitsuse tippajal;

- eelhindamise tulemusena selgus olulise kumulatiivse mõju puudumine;

1. - seega puudub kavandataval tegevusel eeldatavalt oluline keskkonnamõju.

**II. MENETLUSOSALISE ÄRAKUULAMINE**

Keskkonnaamet teavitas Keskkonnamõju hindamise algatamata jätmise otsuse valmimisest vee erikasutusloa taotlusele ametlikus veebiväljaandes Ametlikud Teadaanded 28.04.2016 ning edastas eelnõu ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes. Ettepanekuid ja vastuväiteid eelnõu avalikustamise perioodil ei esitatud

**III. OTSUSTUS**

Lähtudes eelnevast ning tuginedes KeHJS §-le 3, § 6 lg 2 p-le 18 ja lg-le 3, §-le 9, § 11 lg-le 2 ja 4, veeseaduse § 9 lg-le 5, määruse nr 224 § 11 p-le 7 ja tulenevalt Keskkonnaameti peadirektori 05.06.2009 käskkirjast nr 1-4/117 otsustatakse:

1. Kavandatud tegevusega ei kaasne olulist keskkonnamõju, mistõttu Keskkonnaamet ei algata keskkonnamõju hindamist Lääne Saare Vallavalitsuse (registrikood 75038977) vee erikasutusloa taotlusele.
2. Keskkonnamõju hindamise menetlusi ei liideta.
3. Täiendavad keskkonnauuringud ei ole vajalikud.